|  |  |  |
| --- | --- | --- |
| LOGO_UOA_COL_bw | ΕΛΛΗΝΙΚΗ ΔΗΜΟΚΡΑΤΙΑΕθνικόν και ΚαποδιστριακόνΠανεπιστήμιον Αθηνών |  |
|  | ΕΙΔΙΚΟΣ ΛΟΓΑΡΙΑΣΜΟΣ ΚΟΝΔΥΛΙΩΝ ΕΡΕΥΝΑΣ**ΓΡΑΜΜΑΤΕΙΑ ΕΠΙΤΡΟΠΗΣ ΕΡΕΥΝΩΝ**Δ/νση : Χρήστου Λαδά 6, 10561Πληροφορίες : Γραφείο ΠρομηθειώνΤηλ. : 210 368 9062-9096-9011-9117Fax : 210 368 9008Email : procurements@elke.uoa.gr |  |
|  |  | Προς: όλη την Πανεπιστημιακή Κοινότητα |

**AΛΛΑΓΗ ΝΟΜΟΘΕΤΙΚΟΥ ΠΛΑΙΣΙΟΥ ΓΙΑ ΤΙΣ ΔΗΜΟΣΙΕΣ ΣΥΜΒΑΣΕΙΣ**

**Ενημέρωση για τον νόμο 4412/2016 (ΦΕΚ Α’ 147) «Δημόσιες Συμβάσεις Έργων, Προμηθειών και Υπηρεσιών (προσαρμογή στις Οδηγίες 2014/24/ΕΕ και 2014/25/ΕΕ)»**

Θα θέλαμε να σας ενημερώσουμε ότι από 8.08.2016 ισχύει το νέο νομοθετικό πλαίσιο για τις δημόσιες συμβάσεις προμηθειών, υπηρεσιών και έργων, όπως καθορίζεται στο ν. 4412/2016. Ειδικότερα, σχετικά με την διαδικασία της **απευθείας ανάθεσης** προβλέπονται, σύμφωνα με τον ως άνω νόμο, τα εξής:

* Προσφυγή στη διαδικασία της απευθείας ανάθεσης επιτρέπεται όταν η εκτιμώμενη αξία της σύμβασης, χωρίς ΦΠΑ, είναι ίση ή κατώτερη των 20.000 ευρώ (άρθρο 118 παρ.1).
* Η απευθείας ανάθεση διενεργείται από τις αρμόδιες υπηρεσίες της Αναθέτουσας Αρχής (άρθρο 118 παρ. 2).
* Ως χρόνος έναρξης της διαδικασίας της απευθείας ανάθεσης νοείται η ημερομηνία αποστολής προς τους υποψήφιους της πρώτης πρόσκλησης υποβολής προσφοράς (άρθρο 120).
* Δεν απαιτείται εγγύηση συμμετοχής σε διαδικασία απευθείας ανάθεσης (άρθρο 72 παρ. 1α).
* Δεν απαιτείται εγγύηση καλής εκτέλεσης για συμβάσεις αξίας ίσης ή κατώτερης των 20.000 ευρώ, εκτός αν άλλως ορίζεται στα έγγραφα της σύμβασης (άρθρο 72 παρ.1β).
* Μετά την έκδοση της απόφασης απευθείας ανάθεσης, η αναθέτουσα αρχή δημοσιεύει αυτήν στο ΚΗΜΔΗΣ. Η απόφαση ανάθεσης περιέχει κατ’ ελάχιστο: (α) την επωνυμία και τα στοιχεία επικοινωνίας της αναθέτουσας αρχής, (β) περιγραφή του αντικειμένου της σύμβασης και της αξίας της, (γ) όνομα και στοιχεία επικοινωνίας του Αναδόχου και (δ) κάθε άλλη πληροφορία που κρίνεται σκόπιμη από την αναθέτουσα αρχή (άρθρο 118 παρ.3). Αν παραβιασθεί αυτή η υποχρέωση (άρθρο 118 παρ.3) η σύμβαση είναι αυτοδικαίως άκυρη (άρθρο 118 παρ.4).
* Το Κεντρικό Ηλεκτρονικό Μητρώο Δημοσίων Συμβάσεων («ΚΗΜΔΗΣ»), που συστάθηκε με το άρθρο 11 του ν. 4013/2011 στο Υπουργείο Οικονομίας, Ανάπτυξης και Τουρισμού (Γενική Γραμματεία Εμπορίου και Προστασίας Καταναλωτή), έχει ως σκοπό τη συλλογή, επεξεργασία και δημοσιοποίηση στοιχείων αναφορικά με τις συμβάσεις του ν.4412/2016 οι οποίες συνάπτονται γραπτώς, προφορικώς ή με ηλεκτρονικά μέσα από αναθέτουσες αρχές και Κεντρικές Κυβερνητικές Αρχές, εκτιμώμενης αξίας ίσης ή ανώτερης του ποσού των χιλίων (1.000) ευρώ (άνευ ΦΠΑ) και ανεξαρτήτως διαδικασίας ανάθεσης (άρθρο 38 παρ. 1 εδ.α).

Στο σημείο αυτό, σημειώνεται ότι όπου ανωτέρω αναφέρεται «δημόσια σύμβαση» νοείται η σύμβαση η οποία συνάπτεται είτε γραπτώς είτε με ηλεκτρονικό μέσο ή ακόμη και προφορικά, μεταξύ των φορέων του δημόσιου τομέα και τρίτων.

Ως εκ τούτου, βάσει των ανωτέρω διατάξεων και προκειμένου να εναρμονιστούμε με το νέο νόμο είμαστε υποχρεωμένοι να τροποποιήσουμε τη διαδικασία προμηθειών ειδών και υπηρεσιών με στόχο την αποτελεσματικότητα, την ευελιξία και την απλοποίηση των διαδικασιών στο βαθμό που επιτρέπει το προαναφερθέν νομοθετικό πλαίσιο.

Συγκεκριμένα, η μεθοδολογία που θα ακολουθηθεί για την προμήθεια αγαθών και παροχή υπηρεσιών **με απευθείας ανάθεση (αξίας έως και 20.000 ευρώ πλέον ΦΠΑ)** είναι η εξής:

**Α. Για την προμήθεια αγαθών και παροχή υπηρεσιών για κατηγορία δαπάνης μέχρι 1.000€ πλέον ΦΠΑ:**

1. Δεν απαιτείται η υποβολή πρωτογενούς αιτήματος.
2. Κάθε Επιστημονικός Υπεύθυνος θα υποβάλει στον ΕΛΚΕ για κάθε προμήθεια ειδών/υπηρεσιών που επιθυμεί να πραγματοποιήσει μέχρι του ποσού 1.000,00 € πλέον ΦΠΑ αίτημα με την χρήση υποδείγματος (το οποίο είναι διαθέσιμο στην ιστοσελίδα του ΕΛΚΕ <http://www.elke.uoa.gr/docs_elke.aspx#8>) στο οποίο θα επισυνάπτονται:
	1. η πρόσκληση υποβολής προσφοράς (αποδεικτικό αποστολής αυτής με e-mail, fax κ.λπ.) και,
	2. οι προσφορές (e-mail, fax, εκτυπώσεις από ηλεκτρονικό κατάστημα κ.λπ.).
3. Μετά από έλεγχο και εισήγηση του αρμόδιου υπάλληλου του ΕΛΚΕ θα συζητείται και θα εγκρίνεται από την Επιτροπή Ερευνών η απευθείας ανάθεση η οποία θα αναρτάται στο πρόγραμμα «Διαύγεια».
4. Θα κοινοποιείται από τον ΕΛΚΕ στους Επιστημονικούς Υπεύθυνους μέσω e-mail ο αριθμός ΑΔΑ της απόφασης απευθείας ανάθεσης και θα καλούνται να προβούν στην πραγματοποίηση της προμήθειας/παροχής υπηρεσίας και στην έκδοση του παραστατικού (δηλαδή τιμολογίου).
5. Ο Επιστημονικός Υπεύθυνος θα προσκομίζει στον ΕΛΚΕ την εντολή πληρωμής με όλα τα απαιτούμενα συνοδευτικά έγγραφα/παραστατικά για την πληρωμή της δαπάνης.
6. Θα εκδίδεται το ένταλμα πληρωμής, θα αναρτάται από τον ΕΛΚΕ στo πρόγραμμα «ΔΙΑΥΓΕΙΑ» και στην πλατφόρμα «ΚΗΜΔΗΣ» και στη συνέχεια θα διενεργείται η πληρωμή του.

**Β. Για την προμήθεια αγαθών και παροχή υπηρεσιών για κατηγορία δαπάνης από 1.000€ πλέον ΦΠΑ έως 20.000€ πλέον ΦΠΑ:**

1. Κάθε Επιστημονικός Υπεύθυνος θα υποβάλει στον ΕΛΚΕ για κάθε προμήθεια ειδών/υπηρεσιών που επιθυμεί να πραγματοποιήσει από 1.000€ πλέον ΦΠΑ έως 20.000€ πλέον ΦΠΑ πρωτογενές αίτημα.
2. Το πρωτογενές αυτό αίτημα θα αναρτάται στην πλατφόρμα «ΚΗΜΔΗΣ» κατόπιν ελέγχου του από τον ΕΛΚΕ.
3. Το εγκεκριμένο από την Επιτροπή Ερευνών Ε-ΔΠ-07-Ε3 «Έντυπο Προϋπολογισμού» και αναρτημένο στο Πρόγραμμα «Διαύγεια» θα αναρτάται στην πλατφόρμα «ΚΗΜΔΗΣ» ως έγκριση του πρωτογενούς αιτήματος, εφόσον υπάρχουν οι αντίστοιχες πιστώσεις.
4. Θα κοινοποιείται από τον ΕΛΚΕ στους Επιστημονικούς Υπεύθυνους μέσω e-mail ο αριθμός ΑΔΑΜ του πρωτογενούς αιτήματος και του εγκριτικού του, καθώς επίσης και ο αύξων αριθμός προμήθειας που θα λαμβάνει το αίτημα πρωτογενούς από το πληροφοριακό σύστημα του ΕΛΚΕ προκειμένου να επισυνάπτεται σε όλα τα σχετικά έγγραφα της εν λόγω προμήθειας/παροχής υπηρεσιών (π.χ. επιστολή για απευθείας ανάθεση, σύμβαση, εντολή) για να συσχετίζεται αυτή με το πρωτογενές αίτημα στο οποίο και αντιστοιχεί. Στη συνέχεια οι Επιστημονικοί Υπεύθυνοι θα μπορούν να προβούν στην αποστολή της πρόσκλησης υποβολής προσφοράς στους υποψήφιους αναδόχους.
5. Κάθε Επιστημονικός Υπεύθυνος θα υποβάλει στον ΕΛΚΕ για κάθε προμήθεια ειδών/υπηρεσιών που επιθυμεί να πραγματοποιήσει από 1.000€ πλέον ΦΠΑ έως 20.000€ πλέον ΦΠΑ, αίτημα με την χρήση υποδείγματος (το οποίο είναι διαθέσιμο στην ιστοσελίδα του ΕΛΚΕ <http://www.elke.uoa.gr/docs_elke.aspx#8>) στο οποίο θα επισυνάπτονται:
	1. η πρόσκληση υποβολής προσφοράς (π.χ. αποδεικτικό αποστολής αυτής με e-mail, fax κ.λπ.) και,
	2. οι προσφορές (π.χ. e-mail, fax, εκτυπώσεις από ηλεκτρονικό κατάστημα κ.λπ.).
6. Μετά από έλεγχο και εισήγηση του αρμόδιου υπάλληλου του ΕΛΚΕ θα συζητείται και θα εγκρίνεται από την Επιτροπή Ερευνών η απευθείας ανάθεση η οποία θα αναρτάται στο πρόγραμμα «ΔΙΑΥΓΕΙΑ» και στην πλατφόρμα «ΚΗΜΔΗΣ». Σύμφωνα με τον ν.4412/2016 στο μέλλον θα εκδοθεί υπουργική απόφαση σύμφωνα με την οποία τα στοιχεία που καταχωρούνται στο ΚΗΜΔΗΣ θα αναρτώνται αυτόματα στη ΔΙΑΥΓΕΙΑ με άντλησή τους από την πλατφόρμα του ΚΗΜΔΗΣ.
7. Θα κοινοποιείται από τον ΕΛΚΕ στους Επιστημονικούς Υπεύθυνους μέσω e-mail ο αριθμός ΑΔΑΜ της απόφασης απευθείας ανάθεσης και θα καλούνται:

α) για ποσά κάτω των 2.500€ πλέον ΦΠΑ, ανά κατηγορία δαπάνης και ανά προμηθευτή, να υλοποιήσουν την προμήθεια/παροχή υπηρεσιών (έκδοση τιμολογίου) και

β) για ποσά άνω των 2.500€ πλέον ΦΠΑ, ανά κατηγορία δαπάνης και ανά προμηθευτή, να προβούν στην υπογραφή της σύμβασης

 β1. Θα αναρτάται η υπογεγραμμένη σύμβαση στο ΚΗΜΔΗΣ

 β2. Θα ενημερώνονται οι Επιστημονικοί Υπεύθυνοι μέσω e-mail σχετικά με την ανάρτηση της σύμβασης στο «ΚΗΜΔΗΣ» (ΑΔΑΜ σύμβασης) προκειμένου να προχωρήσουν στην προμήθεια/παροχή υπηρεσίας (έκδοση τιμολογίου).

1. Ο Επιστημονικός Υπεύθυνος θα προσκομίζει στον ΕΛΚΕ την εντολή πληρωμής με όλα τα απαιτούμενα συνοδευτικά έγγραφα/παραστατικά για την πληρωμή της δαπάνης.
2. Θα εκδίδεται το ένταλμα πληρωμής, θα αναρτάται από τον ΕΛΚΕ στο πρόγραμμα «ΔΙΑΥΓΕΙΑ» και στην πλατφόρμα «ΚΗΜΔΗΣ» και στη συνέχεια θα διενεργείται η πληρωμή του.

Επισημαίνεται ότι η μη τήρηση των ως άνω περιγραφόμενων διαδικασιών συνιστά καταστρατήγηση των διατάξεων περί δημοσίων συμβάσεων, της διαφάνειας και της νομιμότητας της δαπάνης με συνέπεια η τελευταία να είναι μη επιλέξιμη.

Θα ενημερωθείτε άμεσα για την εναρμόνιση, με το νέο νόμο, των τροποποιημένων διαδικασιών προμηθειών ειδών και υπηρεσιών για τις κατηγορίες του συνοπτικού (πρόχειρου), δημόσιου και διεθνούς διαγωνισμού και των αντίστοιχων υποδειγμάτων.

Ευελπιστούμε στη συνεργασία όλης της ακαδημαϊκής κοινότητας για την επιτυχή εφαρμογή του ανωτέρω νομοθετικού πλαισίου που είμαστε υποχρεωμένοι να εφαρμόσουμε για την εκτέλεση των έργων που διαχειρίζεται ο ΕΛΚΕ. Παράλληλα, συνεχίζονται οι προσπάθειες από τη Διοίκηση για την τροποποίηση του νομοθετικού πλαισίου με στόχο πάντα την απλοποίηση των διαδικασιών εφαρμογής στους ΕΛΚΕ.

Ο Πρόεδρος της Επιτροπής Ερευνών

 Καθηγητής Θωμάς Σφηκόπουλος

 Αναπληρωτής Πρύτανη Ερευνητικής Πολιτικής και Ανάπτυξης

Κοινοποίηση :

- Γραμματεία Επιτροπής Ερευνών